stanford-oval/wikipedia huggingface dataset:
שולה אמאובי
ביוגרפיה

אמאובי נולד בעיר זאריה שבניגריה כבן הבכור להוריו, וב-1986 משפחתו היגרה לאנגליה והשתקעה בעיר ניוקאסל כאשר אמאובי היה בן חמש שנים.
בגיל 13 הצטרף אמאובי למחלקת הנוער של ניוקאסל יונייטד. ב-9 בספטמבר 2000 ערך את הופעתו הבכורה בקבוצה הבוגרת בתיקו 0-0 נגד צ'לסי, כשבמקביל החל לשחק בנבחרת אנגליה הצעירה, בשורותיה ערך 20 הופעות בהן כבש 7 שערים. ב-13 בינואר 2001 הבקיע את שערו הראשון בניוקאסל בניצחון 1–3 על קובנטרי סיטי. ב-27 במרץ 2008 הושאל לסטוק סיטי עד לסוף העונה. ב-29 במרץ ערך את הופעתו הבכורה בקבוצה בתיקו 1-1 נגד שפילד ונסדיי.
ב-2009 הביע לראשונה את רצונו לשחק עבור נבחרת ניגריה הבוגרת. ב-1 בנובמבר 2011 פיפ"א אישרה לאמאובי לשחק בנבחרת ניגריה אף על פי ששיחק בנעוריו בנבחרת אנגליה הצעירה. ב-14 בנובמבר 2012 ערך אמאובי את הופעת הבכורה שלו בנבחרת ניגריה במשחק ידידות נגד ונצואלה, בו אף כבש אמאובי שער בניצחון 1–3. בהמשך, אמאובי אף ערך שתי הופעות במדי ניגריה במהלך גביע העולם בכדורגל 2014.
ב-23 במאי 2014 ניוקאסל הודיעה שאמאובי יעזוב את הקבוצה לאחר 14 שנה. בתגובה לעזיבתו של אמאובי, שנתפס כסמל מקומי בניוקאסל, מחו אוהדי הקבוצה ואחדים מהם אף הקימו מאהל מחאה מול כניסת השחקנים באצטדיון סנט ג'יימס פארק כשהם מסרבים להתפנות עד שהנהלת המועדון תחזור בה מההחלטה האומללה לשחרר את אמאובי. לבסוף התרצו האוהדים לאחר שאמאובי ואחד מנציגי ההנהלה פקדו יחדיו את המאהל, והבטיחו למוחים כי נציגותה של משפחת אמאובי במועדון תימשך עם הישארותו בקבוצה של אחיו הצעיר של אמאובי, סאמי אמאובי. ההבטחה אכן קוימה וסאמי שיחק במועדון בעונה החולפת, אולם לאחריה הושאל לקארדיף סיטי ובהמשך עזב סופית את ניוקאסל. עזיבתו של סאמי אמאובי הוסיפה לקרע העמוק ולסכסוך המתמשך בין הנהלת המועדון ואוהדי ניוקאסל, שהתקשו לקבל את הבשורה כי משפחת אמאובי עזבה את המועדון.
ב-11 באוגוסט 2014 חתם בגזיאנטפ הטורקית לעונה אחת. ב-13 בספטמבר ערך את הופעתו הבכורה נגד קייסריספור. ב-19 בספטמבר הבקיע את שערו הבכורה בתיקו 1-1 נגד אדנספור. ב-29 בדצמבר 2014 עזב את הקבוצה מסיבות משפחתיות.
ב-29 בינואר 2015 חזר לפרמייר ליג, וחתם בקריסטל פאלאס עד לסוף העונה. ב-21 בפברואר 2015 ערך את הופעתו הבכורה בקבוצה בהפסד 1–2 לארסנל. ב-23 באוקטובר 2015 חתם בבולטון וונדררס. יום לאחר מכן ב-24 באוקטובר ערך את הופעתו הבכורה בקבוצה כשעלה כמחליף בדקה ה-12 והבקיע את שערו הראשון בבולטון בתיקו 1-1 נגד לידס יונייטד. ב-23 בינואר 2016 שוחרר מהקבוצה.
ב-12 בפברואר 2016 חתם בפליטווד טאון מהליגה השלישית באנגליה. יום לאחר מכן, ב-13 בפברואר ערך את הופעתו הבכורה בתיקו 0-0 נגד פורט ולה. ב-1 במרץ כבש את שערו הראשון בקבוצה בניצחון 1–2 על ג'ילינגהאם.
ב-3 בפברואר 2017 חתם בנוטס קאונטי עד לסיום העונה. בסיום העונה האריך את חוזהו בעונה נוספת. ב-22 במאי 2018 הודיע הקבוצה על עזיבתו של אמאובי בסיום העונה.
ב-22 ביוני 2019 ולאחר לחץ גדול מצד אוהדי הקבוצה, הודיעה ניוקאסל על חזרתו של אמאובי למועדון ומינויו לתפקיד חדש: מאמן ההשאלות. בכך הסתיימה קריירת המשחק של אמאובי.
תארים

גביע האינטרטוטו - 2005/06
פוטבול ליג צ'מפיונשיפ - 2009/10
שט אל-ערב

| --- | --- |
נהר שט אל-ערב ליד בצרה
נהר שט אל-ערב ליד בצרה
 מידע כללי
 אורך:  200 ק"מ
 ספיקה ממוצעת:  1,750 מ"ק לשנייה
 אגן ניקוז:  884,000 קמ"ר 
 מוצא:  מפגש הנהרות פרת וחידקל
 יובלים:  פרת, חידקל, כארון 
 שפך:  המפרץ הפרסי 
 מדינות באגן הניקוז:  איראן איראן טורקיה טורקיה כווית כווית סוריה סוריה עיראק עיראק ערב הסעודית ערב הסעודית
 
 
שַׁטּ אַלְ-עַרַבּ (מערבית: شَطّ اَلْعَرَب, בתרגום מילולי: "גְּדַת הָעֲרָבִים"; בפרסית: اروندرود, אַרְוַנְדְרוּד, "נהר מהיר") הוא שמו של נהר המתקבל מהתמזגותם של נהרות הפרת והחידקל.
אורכו של שט אל-ערב כ-200 ק"מ. ראשיתו באזור העיר אל-קורנה (ער') שבעיראק והוא נשפך למפרץ הפרסי בגבול בין עיראק לאיראן. לתוכו נשפך ממזרח נהר הכארון, אשר מביא עמו כמויות עצומות של סחף, ולכן יש צורך בחפירה מתמדת בתוך הנהר על מנת שספינות יוכלו לעבור בו. משערים שהנהר "צעיר" יחסית, ושלפני כן הפרת והחידקל נשפכו לערוץ משותף אחר, שהיה מערבי יותר; ושעוד קודם לכן, כאשר המפרץ הפרסי היה ארוך יותר, הם נשפכו לתוכו במקומות נפרדים. החידקל אומנם מתחבר לפרת בתעלות כמה עשרות קילומטרים לפני השט אל-ערב, אך השט אל-ערב מתחיל מהתחברות הנהר הטבעי לפרת.
היסטוריה

לאורכו של השט אל-ערב עובר הגבול בין עיראק לאיראן. במשך מאות בשנים שימש הנהר מקור לסכסוך בין מדינות שטענו לשליטה בו.
ראשיתו של סכסוך זה עוד בתקופת האימפריה העות'מאנית ופרס. לפני המאה ה-19 השליטה בנתיב המים עד גדתו המזרחית הייתה בידי העות'מאנים. אולם בעקבות גילוי נפט באי ח'ורמשהר שנמצא בקרבת הגדה האיראנית של השט, הוענקה לאיראן שליטה על אי זה ועוד שניים בפרוטוקול קונסטנטינופול של 1913. סכסוכים אלימים על הנתיב הימי גררו את מעורבות חבר הלאומים ב-1934,
אך פריצת הדרך הושגה רק ב-1937 בעקבות חילופי משטר בעיראק. ההסכם של 1937 קבע כי הגבול בנתיב יהיה לאורך קו אמצע המים (Thalweg - עקרון הטאלווג), אולם בעקבות אי הסכמה בנוגע לזכויות השיט וניצול המים, המשיכו לפרוץ סכסוכים עד נפילת השושלת ההאשמית בעיראק ב-1958. משטר הבעת' החדש הכריז באופן חד-צדדי על הרחבת המים הטריטוריאליים של עיראק והחל לטעון לריבונות על האי עבדאן (בו הוקמה מזקקת נפט איראנית). השאה הכניס ספינות מלחמה לשט והצדדים פרסו כוחות צבאיים לאורך הגדות. הסכסוך החמיר עם עלייתה מחדש של מפלגת הבעת' לשלטון ב-1969, וגם חידוש היחסים הדיפלומטיים בין המדינות בשלהי 1973 לא מנע סדרה חדשה של תקריות על השליטה במימי הנתיב.
איראן וארצות הברית החלו להעניק סיוע למורדים הכורדים במשטר הבעת', מרידה שלמרות הניסיונות התכופים והאכזריים לדכאה סרבה לשקוט. סדאם חוסיין הגיע למסקנה כי הדרך היחידה לחסל את המרידה, שאיימה על יציבות המשטר, היא לנתק את הסיוע האיראני. ב-6 במרץ 1975 חתמו איראן ועיראק על הסכם אלג'יר בו ויתרה עיראק על דרישותיה למימי כל השט והסתפקה בקביעת קו אמצע המים לקו הגבול. בתמורה התחייבה איראן להפסיק את תמיכתה ב"גורמים מערערי יציבות" (קרי הכורדים) ולהעביר שטחים בהיקף 1,500 קמ"ר שאיראן תפסה, שנועדו להעניק לעיראק עומק אסטרטגי שהיה חסר לה מפני תקיפה איראנית. המרידה הכורדית אכן דוכאה שבועיים לאחר חתימת ההסכם. עם זאת, איראן לא העבירה את השטחים לעיראק.
ב-16 בספטמבר 1980 הכריז סדאם חוסיין על ביטול הסכם אלג'יר ודרש כי השליטה על כל מימי השט יוענקו לעיראק. בעקבות זאת פרצה מלחמת איראן–עיראק. במהלך המלחמה, שגבתה את חייהם של מיליונים ונמשכה שמונה שנים, לא השתנה הגבול באופן משמעותי לצד זה או זה. לאחר המלחמה נחתם הסכם בין שתי המדינות בהתאם לעקרון הטאלווג המקובל באירופה, וכיום עובר הגבול באמצע הנהר.
שלנקרלה

| --- | --- |

 נתונים כלליים
 תקופת הפעילות:  1405–הווה (כ־619 שנים) 
 מיקום המטה:  שלנקרלה 
 קואורדינטות:  49°53′30″N 10°53′05″E﻿ / ﻿49.891666666667°N 10.884722222222°E﻿ / 49.891666666667; 10.884722222222 
 ענפי תעשייה:  בישול בירה 
 מוצרים עיקריים:  בירה, Original Schlenkerla Smokebeer 
  
 www.schlenkerla.de
 he
 
בקבוק ממותג וספל בירת שלנקרלה
שלנקרלה (בגרמנית: Schlenkerla; לשעבר: לאריות הכחולים, Zum blauen Löwen) היא בירה בווארית המיוצרת במבשלת הלר בעיר במברג שבפרנקוניה עילית. מותג הבירה הפך לשמה הבלתי רשמי של המבשלה.
מבשלת הבירה נוסדה ב-1673 והיא שוכנת עד היום במבנה עתיק בן המאה ה-14.
המבשלה מייצרת את הבירה לפי המסורת העירונית לייצור בירה מעושנת שהאזכור הראשון לייצורה בעיר הוא משנת 1405. הבירה מיוצרת מלתת קלוי באש גלויה, שסופג את העשן, ולכן מתאפיינת בטעם מעושן. המבשלה מייצרת 13,000 הקטוליטר בירה בשנה.
שפיות

שפיות היא מונח משפטי המצביע על היותו של אדם בעל כשירות נפשית מספקת כדי לשאת באחריות פלילית למעשיו. כלומר, שיכולתו של אותו אדם להבדיל בין מציאות לבין דמיון ולהפעיל שיקול דעת סביר היא טובה מספיק בשביל לשאת באחריות פלילית.
קביעת השפיות כרוכה בדרך כלל בקביעת היעדרה של מחלת נפש או לקות נפשית חמורה על ידי מומחים לרפואה ולפסיכולוגיה. אף שדעותיהם של מומחים רפואיים מהוות לעיתים קרובות משקל מכריע בהחלטה על שפיות, המונח שפיות אינו מונח רפואי. שפיות אינה ההפך ממחלת נפש. אדם יכול לגלות תסמינים שונים של מחלת נפש, כולל תסמינים התנהגותיים, ועדיין להיות מסוגל לזהות את המציאות ולהפעיל שיקול דעת המאפשר לקיחת אחריות פלילית. דוגמה לאנשים שפסיכולוג לא יראה כשפויים אך משפטן כן יראה ככאלה, היא למשל אנשים שאינם מבדילים כלל בין הנאה לכאב.
תאוריה של שפיות פותחה על ידי אלפרד קורזיבסקי במסגרת הסמנטיקה הכללית. הוא האמין כי שפיות קשורה להתאמה המבנית (או לחסרונהּ) בין תגובותינו לעולם לבין מה שמתרחש בעולם באופן עובדתי. את הרעיון הזה הוא ניסח בדוגמת המפה-טריטוריה: "מפה איננה הטריטוריה שאותה היא מייצגת, אולם, אם המפה נכונה, יש לה מבנה דומה לטריטוריה, דבר המסביר את שימושיותה." לאור העובדה שהמדע שואף כל העת להתאים את התאוריות המדעיות, מן הבחינה המבנית, לעובדות, בדומה לדרך שבה מנסים להתאים מפה לתנאי השטח, ולכן המדע מתקדם במהירות רבה יותר מכל שטח ידע אחר, קורזיבסקי האמין כי המפתח להבנת השפיות הוא במחקר שיטות המדע (ולימוד המבנה כפי שהוא מתגלה על ידי המדע). אימוץ ההשקפה המדעית והגישה של התאמות מתמידות שאותן מבצע הפרט ביחס להשערותיו, היא הדרך לטענת קורזיבסקי. במילים אחרות, ישנם "גורמי שפיות שניתן לאתר בשיטות הפיזיו-מתמטיות של המדע."
בספרו "החברה השפויה", שיצא לאור בשנת 1955, הציע אריך פרום את ההשערה כי לא רק פרטים בחברה הם חסרי שפיות, אלא כי אף חברות שלמות יכולות להיות נעדרות שפיות. פרום טען כי אחד מן המאפיינים המטעים יותר של חיי החברה הוא "אימות קונצנזוסאלי":
קיימת הנחה נאיבית כי העובדה שרוב האנשים חולקים ברעיונות או בתחושות מסוימים מוכיח את אמיתות הרעיונות והתחושות הללו. אין דבר הרחוק יותר מן האמת... באותה מידה שקיים "שיגעון בשניים" (בצרפתית: Folie à deux) קיים גם "שיגעון במיליון". העובדה שמיליוני בני אדם חולקים באותם חטאים אינה הופכת את החטאים הללו למידות טובות, העובדה שההמונים חולקים באותן שגיאות אינה הופכת את השגיאות הללו לאמיתות, והעובדה שמיליוני בני אדם חולקים באותם ביטויים של הפרעות נפשיות אינה הופכת אנשים אלה לשפויים.
ראו גם

נורמליות
מחלת נפש
שיגעון
הגנת אי-שפיות
הערות שוליים

↑  אריך פרום, החברה השפויה, בעברית: הוצאת א. רובינשטיין, 1975
שמואל אלישיב

שמואל אלישיב (פרידמן) (11 באוקטובר 1899 – 20 ביוני 1955) היה איש ציבור בליטא וביישוב, ודיפלומט שכיהן כשגריר ישראל בברית המועצות.
קורות חיים

אלישיב נולד בשם שמואל פרידמן בשנת 1899 בעיירה פינסק שברוסיה (רוסיה הלבנה), בנם של שיינה לבית אלישיב מקובנה ושמריהו פרידמן.
סבו מצד אביו היה הרב דוד פרידמן (ר' דודל) מקרלין, מגדולי הפוסקים של יהדות ליטא בזמנו (ונכדו של רבי הלל ריבלין משקלוב, חתנו של העסקן והנדבן ר' שמריה לוריא וגיסו של ר' יחיאל מיכל פינס).
אמו הייתה אחותם של ישראל איסידור אלישיב ("בעל-מחשבות"), פובליציסט, עורך, מתרגם ומבקר ספרות יידי ופעיל ציוני, ושל ד"ר אסתר אלישיב, סופרת, עורכת, מרצה לפילוסופיה ולביקורת ספרות ומחנכת.
למד בתיכון בקובנה ומשפטים באוניברסיטת חרקוב, סיים דוקטורט במשפטים באוניברסיטת טולוז שבצרפת, נושא עבודת הדוקטור שלו היה "זכויות המיעוטים הלאומיים".
היה פעיל בתנועות ציוניות, כיהן כמנהל הקרן הקיימת והמשרד הארצישראלי בליטא בשנים 1924 עד 1926. חבר המפלגה הציונית-סוציאליסטית ועורך עיתונה "דאָס וואָרט". שימש ציר בהקונגרס הציוני ה-12 ב-1921 ובקונגרסים נוספים לאחר מכן, כיהן כחבר בבית הדין העליון של הקונגרס.
ב-1934 עלה לארץ ישראל. היה חבר במזכירות מועצת פועלי תל אביב, מנהל בית הספר לפעילי ההסתדרות וחבר הוועד הפועל ובית הדין של ההסתדרות.
לאחר קום המדינה הצטרף למשרד החוץ ומונה למנהל המחלקה למזרח אירופה. ביולי 1950 מונה לציר ישראל בהונגריה ובצ'כוסלובקיה. ביוני 1951 מונה לציר ישראל בברית המועצות. בתקופת כהונתו התמודד עם הידרדרות היחסים בין המדינות על רקע משפטי פראג, משפט הרופאים והפיגוע בצירות הסובייטית בתל אביב שהיה העילה לניתוק היחסים הדיפלומטים מצד ברית המועצות, ועזיבתו של אלישיב את מוסקבה יחד עם שאר נציגי הצירות בפברואר 1953. לאחר חידוש היחסים חזר למוסקבה בדצמבר 1953 והגיש מחדש את כתב האמנתו. באוגוסט 1954 הועלה לדרגת שגריר לאחר העלאת רמת היחסים בין המדינות.
בעקבות הרעה במצב בריאותו, סיים את תפקידו בתחילת 1955 ושב לישראל, מונה לסמנכ"ל משרד החוץ. נפטר ביוני אותה שנה. הובא למנוחות בבית הקברות נחלת יצחק, בהלווייתו נשאו הספדים ראש הממשלה ושר החוץ משה שרת ומזכ"ל ההסתדרות מרדכי נמיר.
היה נשוי לרחל ואב לבנימין.
אחיו מרדכי אלישיב היה מחנך עברי בליטא ובארץ ישראל, מנהלו הראשון של תיכון קוגל בחולון.
אחיו יוסף פרידמן היה מפעילי "פועלי ציון" ברוסיה ובליטא, ובהמשך כימאי בפריז.
ספריו

"רשמי מסע במזרח-אירופה", הוצאת עם עובד, 1950
"אוקראינישע מאטיוון", הוצאת "פונקען" ברלין, 1923, באידיש
"הספרות הסובייטית החדשה", הוצאת טברסקי, 1953
לקריאה נוספת

שמואל אלישיב - ספר זיכרון, הוצאת עם הספר, 1974
שיטת פרובניוס

שיטת פרובניוס היא שיטה לפתרון משוואות דיפרנציאליות רגילות מסדר שני, סביב נקודה סינגולרית.
רקע

במתמטיקה, ישנן מספר דרכים להגיע לפתרון של משוואה דיפרנציאלית רגילות מסדר שני, סביב נקודה סינגולרית. אחת השיטות הנפוצות ביותר היא פיתוח טורי חזקות סביב נקודה  x_{0} בה אנו מעוניינים. כאשר מעוניינים בפיתוח טור חזקות סביב נקודה סינגולרית־רגולרית (רגילה) במערכת משוואות, משתמשים בשיטת פרובניוס, הקרויה על שם פרדיננד גאורג פרובניוס, מתמטיקאי גרמני בן המאה ה-19. פרובניוס, בוגר אוניברסיטת ברלין, כתב את תזת הדוקטורט שלו על משוואות דיפרנציאליות ומנחה הדוקטורט שלו היה קארל תיאודור וילהלם ויירשטראס הנודע, בין היתר, במשפטי ויירשטראס ונחשב לאבי האנליזה המודרנית.
באמצעות השיטה ניתן לפתור בעיות הכוללות מציאת פתרונות למשוואות דיפרנציאליות המתארות תופעות פיזיקליות כגון תנודות, גלים ודיפוזיה, ובעיות מתמטיות הכוללות פונקציות מיוחדות ותמרות אינטגרליות. השיטה שימשה גם בחקר הפיזיקה המתמטית, מכניקת הקוונטים ותורת המשוואות הדיפרנציאליות.
נקודות סינגולריות רגילות

טרם ניגש לפתרון המשוואה הרצויה, צריך לבדוק האם ישנה סינגולריות במערכת ואם ישנה - מהי סוגה. נתבונן במשוואה הדיפרנציאלית מסדר שני הבאה:
{\begin{alignedat}{2}f(x)y''+g(x)y'+h(x)y&=0\end{alignedat}}
ערך של המשתנה  x_{0} המאפס את הפונקציה  {\begin{alignedat}{2}f(x_{0})=0\end{alignedat}}יקרא נקודה סינגולרית של המשוואה (מערכת) ולמעשה מאפס את הסדר המוביל של המשוואה הדיפרנציאלית.
נקודות סינגולריות רגילות > נקודה סינגולרית רגולרית

נקודה סינגולרית, תקרא רגולרית, או רגילה, באם מתקיימים התנאים הבאים:
{\begin{alignedat}{2}{\Bigl |}\lim _{x\to x_{0}}(x-x_{0}){\frac {g(x)}{f(x)}}{\Bigl |}<\infty \end{alignedat}}
{\begin{alignedat}{2}{\Bigl |}\lim _{x\to x_{0}}(x-x_{0})^{2}{\frac {h(x)}{f(x)}}{\Bigl |}<\infty \end{alignedat}}
כלומר, נקודה  x_{0} תקרא נקודה סינגולרית רגולרית אם הגבולות קיימים וחסומים. אלו התנאים על מקדמי הפונקציה  y(x) ונגזרותיה, במשוואות דיפרנציאליות מסדר שני.
תנאי חסימות הוא עיקרון מאוד דומיננטי בפתרון משוואות דיפרנציאליות בכלל ועם תנאי שפה בפרט במערכות פיזיקליות.
תיאור השיטה

נסתכל על הצורה הכללית של משוואה דיפרנציאלית מסדר שני הבאה:
{\begin{alignedat}{2}x^{2}y''+xp(x)y'+q(x)y&=0\\\\p(x)=x{\frac {g(x)}{f(x)}},\qquad q(x)=x^{2}{\frac {h(x)}{f(x)}}\end{alignedat}}, כאשר  x\neq 0
הפונקציות  {\begin{alignedat}{2}p(x)\end{alignedat}} ו {\begin{alignedat}{2}q(x)\end{alignedat}} הן פונקציות אנליטיות בתחום הנתון, סביב הנקודה  {\begin{alignedat}{2}f(x_{0})=0\end{alignedat}} שהיא סינגולרית רגולרית.
על מנת למצוא את מרחב הפתרונות הכולל, עלינו למצוא 2 פתרונות בלתי תלויים ליניארית (בת"ל) שיקיימו את המשוואה, או במילים אחרות, הצבת הפתרון במשוואה המקורית תיתן את הפתרון 0.
הפתרונות שיתקבלו יהיו טורים סופיים, או אינסופיים, בהתאם למשוואה הנתונה.
תיאור השיטה > משוואה אופיינית

תחילה, נחשב את ערכי הפונקציות  {\begin{alignedat}{2}p(x)\end{alignedat}} ו {\begin{alignedat}{2}q(x)\end{alignedat}} סביב הסינגולריות  x_{0}=0:
{\begin{alignedat}{2}p_{0}=\lim _{x\to 0}p(x)\\\\q_{0}=\lim _{x\to 0}q(x)\end{alignedat}}
והמשוואה האופיינית/קרקטריסטית תראה כך:
{\begin{alignedat}{2}s(s-1)+p_{0}s+q_{0}=0\end{alignedat}}
זוהי משוואה ריבועית, אשר פתרונותיה (השורשים  s_{1},\ s_{2} ) קובעות את אופי 2 הפתרונות הבלתי תלויים של המשוואה הדיפרנציאלית.
תיאור השיטה > פתרונות אפשריים

נבדיל בין ארבעה מקרים על מנת לקבוע את צורת הפתרון:
1. אם  s_{1},\ s_{2}\in \mathbb {R}  וגם  s_{1}-s_{2}\not \in \mathbb {Z} :
{\begin{alignedat}{2}y_{1}=\sum _{n=0}^{\infty }a_{n}x^{n+s_{1}}\\\\y_{2}=\sum _{n=0}^{\infty }b_{n}x^{n+s_{2}}\end{alignedat}}.
2. אם  s_{1},\ s_{2}\in \mathbb {R}  וגם  s_{1}-s_{2}\in \mathbb {Z} :
{\begin{alignedat}{2}y_{1}=\sum _{n=0}^{\infty }a_{n}x^{n+s_{1}}\\\\y_{2}=k\cdot {\ln \left\vert x\right\vert }y_{1}+\sum _{n=0}^{\infty }b_{n}x^{n+s_{2}}\end{alignedat}}
כאשר  k=0,\ 1 כאשר פותרים פונקציית בסל (Bessel), נתבונן בסדר המשוואה  \upsilon . אם  \upsilon \in \mathbb {Z}  שלם,  k=1. אם לא  \upsilon \not \in \mathbb {Z} ,  k=0.
3. אם  s_{1}=s_{2}\equiv S:
{\begin{alignedat}{2}y_{1}=\sum _{n=0}^{\infty }a_{n}x^{n+S}\\\\y_{2}={\ln \left\vert x\right\vert }y_{1}+\sum _{n=1}^{\infty }b_{n}x^{n+S}\end{alignedat}}
נשים לב שכאן, בפתרון של  y_{2}, הסכום מתחיל מ-  n=1 ולא מ-  n=0.
4. אם  s_{1},\ s_{2}\in \mathbb {C}  וגם  s_{1}={\bar {s_{2}}}, כאשר  s_{1,2}=x\pm iy:
{\begin{alignedat}{2}U=\sum _{n=0}^{\infty }a_{n}x^{n+s_{1}}\qquad V=\sum _{n=0}^{\infty }b_{n}x^{n+s_{2}}\end{alignedat}}
y_{1}=Re(U)={\frac {U+{\bar {U}}}{2}}
{\begin{alignedat}{2}y_{2}=Re(V)={\frac {V+{\bar {V}}}{2}}\end{alignedat}} או  {\begin{alignedat}{2}y_{2}=Im(U)={\frac {U-{\bar {U}}}{2i}}\end{alignedat}}
פונקציית הלוגריתם הטבעי  \ln(x) בפתרון השני מבטיחה ששני הפתרונות,  y_{1} ו־ y_{2}, יהיו בלתי תלויים ליניארית.
ראו גם

חשבון אינפיניטסימלי
סינגולריות
תלות ליניארית
פונקציית בסל
טור לורן
המישור המרוכב
שלי מוריסון

| --- | --- |

שלי מוריסון, אוקטובר 2008
 לידה:  26 באוקטובר 1936 ארצות הבריתניו יורק, ארצות הברית
 פטירה:  1 בדצמבר 2019 (בגיל 83) ארצות הברית לוס אנג'לס, קליפורניה, ארצות הברית
 שם במה:  שלי מוריסון
 שם לידה:  Rachel Mitrani 
 סוגה מועדפת:  קומדיה
 מדינה:  ארצות הברית 
 תקופת הפעילות:  1963–2019 (כ־56 שנים)
 מקום לימודים:  לוס אנג'לס סיטי קולג' 
 מספר צאצאים:  6 
 shelleymorrison.com
 פרופיל ב-IMDb
 
שלי מוריסון (נולדה רחל מִטראני; באנגלית: Shelley Morrison;‏ 26 באוקטובר 1936 – 1 בדצמבר 2019) הייתה שחקנית יהודייה-אמריקאית.
מוריסון הופיעה בתיאטרון ובטלוויזיה מאז ראשית שנות ה-60, בעיקר כשחקנית אופי בתפקידים אתניים. התפקיד הבולט ביותר שלה היה כעוזרת הבית רוזאריו סלזר בסדרת הטלוויזיה הקומית של NBC "וויל וגרייס", בשנים 1999–2006. היא הייתה שחקנית קבועה בסיטקום The Flying Nun בו גילמה דמות של נזירה בשם סיקסטו שמדברת באנגלית משובשת; היא המשיכה והופיעה בתפקידי אורח בטלוויזיה, ומאז 1982 היא הופיעה בתפקיד אורח חוזר באופרת הסבון "General Hospital".
ביוגרפיה > ראשית חייה

מוריסון נולדה בשם "רחל מִטראני" בעיר ניו יורק, בתם היחידה של יהודים ספרדים. היא גדלה בברונקס, ניו יורק, בבית דובר ספרדית. אביה, מאוריס מוריס, היה יצרן בגדים. מוריסון עברה לקליפורניה עם הוריה בשנת 1946.
ביוגרפיה > קריירה

מוריסון פנתה ללימודי משחק ב-Los Angeles City College, וקיבלה תפקידים בסרטים Divorce American Style ו-How to Save a Marriage (And Ruin Your Life).
בשנים 1965–1967 היא הופיעה ארבע פעמים כאינדיאנית בשם לינדה עצים-קטנים, בסדרת הטלוויזיה מסוגת מערבון של רשת NBC‏ "Laredo", בפרקים "Yahoo",‏ "Jinx",‏ "No Bugles, One Drum",‏ ו-"Split the Difference".‏ ב-1967 ההופיעה בסרט "גירושין בנוסח אמריקה לצידה של דבי ריינולדס.
ב-1994 גילמה את לופה בדרמת הטלוויזיה של CBS "זעקות מהלב" לצדה של פטי דיוק.
תפקידה המזוהה ביותר של מוריסון הוא כעוזרת בית מאל סלוודור בשם רוזאריו אינז קונסואלו יולנדה סלזר, בסיטקום "ויל וגרייס" של רשת NBC. היא הופיעה ב-68 פרקים במהלך השנים 1999–2006. התפקיד נוצר במקור לצורך הופעה חד-פעמית קצרה, אבל רוסאריו הייתה כל כך פופולרית בקרב הצופים, ובסופו של דבר הדמות הפכה לקבועה בסדרה. בנוסף למריבות עם מעסיקתה המופקרת והמפונקת קארן ווקר (מייגן מולאלי), רוסאריו התחתנה עם ידידה ההומו של קארן ג'ק מק'פרלנד (שון הייז) כדי למנוע את גירושה הממשמש ובא.
מתוך כ-25 הופעות בסרטי קולנוע ועוד 200 הופעות בטלוויזיה, מוריסון גילמה דמות של עוזרת בית או מנהלת משק בית ב-32 מקרים נפרדים. רק לאחר שמוריסון הודיעה לסוכן שלה לא להציע לה עוד תפקידים של עוזרת, הגיעה אליה ההצעה להשתתף ב-"ויל וגרייס".
ביוגרפיה > מאבקה במחלת הסרטן

לאחר שחלתה בסרטן השד ב-1988 היא עברה קטיעה של גוש, וכאשר הסרטן חזר בשנת 1998 היא עברה כריתת שד מלאה. היה לה סרטן הריאה, והיא עברה ניתוח להסרת השליש העליון של הריאה הימנית שלה. היא גרה עם בעלה מזה שנים רבות, וולטר דומינגז, אמריקאי ממוצא מקסיקני, בדירת שלוש קומות בלוס אנג'לס - אותה הדירה שבה התיישב אביה עם משפחתו, חמישה עשורים קודם לכן.
היא תמכה במועמדותו של חבר בית הנבחרים של ארצות הברית דניס קוצ'יניץ' בבחירות לנשיאות ארצות הברית 2008, הייתה פעילה למען גיוס כספים, תרמה למסע הבחירות שלו, וגייסה קולות בשבילו.
זמן קצר לפני מותה, מוריסון חשפה כי היא אובחנה שוב עם סרטן ריאות, אלא שהיא נמצאת עכשיו במצב של הפוגה. סרטן השד שלה, שעבורו היא טופלה ב-1988 ו-1998, חזר. היא נפטרה בלוס אנג'לס, קליפורניה ב-1 בדצמבר 2019.
הערות שוליים

1 2  Full length biography
↑  Sheridan, Patricia (23 באוגוסט 2004). "Shelley Morrison". Pittsburgh Post-Gazette. נבדק ב-2008-12-28. {{cite news}}:  (עזרה)
↑  "Shelley Morrison". Internet Movie Data Base. נבדק ב-16 בינואר 2013. {{cite web}}:  (עזרה)
| ויל וגרייס |
| --- | --- | --- |
| יוצרים | דייוויד כהן • מקס מוצ'ניק |  |
| שחקנים | אריק מקורמק • דברה מסינג • מייגן מולאלי • שון הייז • שלי מוריסון • גארי גרובס • מייקל אנגרנו • לזלי ג'ורדן |  |
| דמויות | ויל טרומן • גרייס אדלר • קארן ווקר • ג'ק מק'פרלנד • רוזאריו סלזר • דמויות משנה |  |
| --- | --- |
בקרת זהויות :  LCCN: no2004106384  VIAF: 68651172   WorldCat (עם VIAF): 68651172
שלמה בן חסדאי

שלמה בן חיסדאי (או: שלמה הראשון) שימש ראש הגולה משנת 730 עד 761. הוא היה בנו של חסדאי הראשון.
כתוצאה ממחסור בראשי ישיבה, הוא העמיד חכם מפומבדיתא כראש ישיבת סורא, בניגוד למסורת הנהוגה לפיה לכל ישיבה מתמנה ראש ישיבה משורותיה. לפי צבי גרץ, הממונה לראשות הישיבה היה מר בן שמואל; לדברי אייזיק הירש וייס, מדובר במר רב יהודה בן רב נחמן.
העובדה ששלמה בן חסדאי היה חשוך ילדים (לאחר שבנו דניאל מת) אפשרה את עליית ההשפעה של אחיינו ענן בן דוד, מייסד הכת הקראית. בהתאם לזאת, בתביעתו הגנאלוגית של ענן בן דוד להיותו ראש הגולה, מושמט שלמה[דרושה הבהרה].
שולה באסקט

ההיכל הביתי לה מילורה
שולה באסקט (בצרפתית: Cholet Basket) היא קבוצת כדורסל צרפתית מהעיר שולה בחבל פיי דה לה לואר, הקבוצה מתמודדת בליגת העל הצרפתית ובליגת האלופות בכדורסל.
היסטוריה

המועדון נוסד בשנת 1975 על ידי מישל לז'ה. בעונת 1982/83 העפילה לליגה השנייה (פרו B). בסיום עונת 1985/86 העפילה הקבוצה לראשונה לליגה הבכירה.
בעונות 1997-1999, זכתה הקבוצה בשני גביעי צרפת רצופים.
הקבוצה משתתפת במסגרות האירופאיות מאז עונת 1988/89.
בעונות 1990/91, 1993/94 הגיעה הקבוצה עד לשלב חצי גמר גביע המחזיקות. בעונת 1997/98 הגיעה עד לחצי גמר גביע קוראץ' והודחה על ידי קבוצת הכוכב האדום בלגרד.
בעונת 2008/09, הגיעה הקבוצה עד לגמר היורוצ'לנג' והפסידה לקבוצת וירטוס בולוניה מאיטליה 77-75.
בעונות 2009/10 זכתה הקבוצה באליפות הראשונה שלה, לאחר ניצחון בגמר הפלייאוף מול קבוצת לה מאן סארת 65-81.
מאז שנת 1987, אולם הבית של המועדון הוא היכל הספורט לה מילורה המכיל 5,191 מקומות ישיבה.
היסטוריה > שחקני עבר מפורסמים

צרפת אנטואן ריגודו
צרפת רודריג בובואה
צרפת ננדו דה קולו
ליטא ארתוראס קרנישובאס
ארצות הברית ג'יימס בלקוול
ארצות הברית טוני דורסי
הרפובליקה הדומיניקנית חוזה ורגאס
תארים והישגים

הליגה הצרפתית :
אליפות (1): 2010
מקום שני: 1988, 2011
הגביע הצרפתי :
זכייה (2): 1998, 1999
גמר: 2008
הסופרקאפ הצרפתי :
זכייה (1) 2010
יורופקאפ :
גמר: 2023
יורוצ'לנג' :
גמר: 2009
גביע המחזיקות :
חצי גמר: 1991, 1994
גביע קוראץ':
חצי גמר: 1999
שירן צעירי

| --- | --- |
אין תמונה חופשית
 לידה:  18 בינואר 1986 (בת 38) ישראל
 עמדה:  רכזת, קלעית
 גובה:  1.66 מטר
 קבוצות כשחקנית
 2000–2002   2002–2003   2003–2004   2004–2005   2005–2007   2007–2010   2010–2011   2011–2013   2013–2014   2014–2015     2015–2018   2018–2019:  בנות הרצליה   מכבי עירוני רמת גן   בנות הרצליה   מכבי עירוני רמת גן   אליצור חולון   מכבי בנות אשדוד   אליצור רמלה   מכבי עירוני רמת גן   מכבי בנות אשדוד   אליצור רמלה   מכבי עירוני רמת גן   אליצור רמלה
 הישגים כשחקנית
 יורוקאפ (2011/10)   אליפות המדינה (2011/10), (2014/13), (2018/19)   גביע המדינה (2011/10), (2013/12), (2017/16)   אליפות ליגה לאומית (2003/02), (2004/03)
 
שירן צעירי (נולדה ב-18 בינואר 1986) היא כדורסלנית עבר ישראלית ששיחקה בעמדת הרכזת בנבחרת ישראל.
קריירה בכדורסל

צעירי גדלה בקבוצת בנות הרצליה בין השנים 2000–2002. אחר-כך שיחקה במכבי רמת חן ב-2004 ובקבוצת בנות השרון.
בשנים 2007–2008 שיחקה באליצור חולון. בשנים 2008–2010 שיחקה בקבוצת מ.ס. בנות אשדוד.
בשנים 2010–2011 שיחקה באליצור רמלה, עמה זכתה בשלושה תארים: באליפות המדינה, בגביע המדינה וגם בגביע היורוקאפ.
בשנת 2012 חזרה לשחק בקבוצת מ.ס. בנות אשדוד ועם תחילת עונת 2014/15 חזרה לאליצור רמלה.
ב-30 ביולי 2015 חתמה צעירי במכבי רמת חן. ובתאריך 7 ביוני 2018 חתמה שוב באליצור רמלה.
קריירה בכדורסל > בנבחרת ישראל

זכתה באליפות אירופה דרג ב' עם נבחרת העתודה של ישראל ב-2005, עמה עלתה למקום ה-14 באליפות אירופה דרג א' בהונגריה ב-2006.
צעירי משחקת גם בנבחרת ישראל בעמדת הגארד.
הערות שוליים

↑  רענן וייס, כדורסל נשים: שירן צעירי חתמה באליצור רמלה, באתר ynet, 7 ביוני 2018
שירקאווה-גו וגוקאיאמה

הכפרים ההיסטוריים של שירקאווה-גו וגוקאיאמה (יפנית 白川郷・五箇山の合掌造り集落) הוא שם קיבוצי שניתן על ידי ארגון אונסק"ו לקבוצה של כפרים בצפון-מרכז האי הונשו ביפן, עת הכריז עליהם כעל אתר מורשת עולמית בשנת 1995. הכפרים שוכנים בעמק הנהר שוגאווה (庄川) - שירקאווה-גו (白川郷 - "מחוז הנהר הלבן העתיק") שוכן במחוז גיפו וגוקאיאמה (五箇山 - "חמישה הרים") נמצא במחוז טויאמה. הכפרים נודעים בבתי הגאשו-זוקורי (合掌造り) שמשמעות שמם היא "ידיים שלובות בתפילה", וזאת על שום גגותיהם המחודדים הנדמים לידיים בתנוחת תפילה.